הוועדה לקידום מעמד האישה ולשוויון מגדרי, כנסת 20, פרוטוקול מספר 30, 2015-11-09 12:00

עאידה תומא סלימאן: שלום לכולם.

עאידה תומא סלימאן: אני פותחת את ישיבת הוועדה לקידום מעמד האישה ולשוויון מגדרי כאשר אנחנו נתמקד היום בסקירה מגדרית של המשרד לשוויון חברתי ואני שמחה, למרות האיחור, שכבוד השרה מצאה זמן להיות נוכחת איתנו, כדי להציג גם את התקציב וגם את הסקירה של התקציב המגדרי בכלל תקציב המדינה.

עאידה תומא סלימאן: בגלל הלחץ בלוח הזמנים, כי אני יודעת שהשרה תצטרך לצאת לעוד אירוע שהוא גם חשוב וקשור לתקציב המדינה ולנתח גדול מהתקציב לשוויון חברתי של האוכלוסייה הערבית, אני מקווה שלשתינו יש אינטרס בזה, יש לי גם אינטרס להתמקד בדיון הזה ולנסות להפיק ממנו את המרב.

עאידה תומא סלימאן: לפני שאני פותחת אני חייבת לברך על אורחת מאוד מיוחדת שנמצאת איתנו היום, אביה.

עאידה תומא סלימאן: אני חייבת להגיד, אביה היא בחורה שהכרתי היום בבוקר.

עאידה תומא סלימאן: לאביה השנה יש בת מצווה, מזל טוב מכולם, אני אומרת את זה כי אני חושבת שיש מסר מדהים במה שההורים עשו.

עאידה תומא סלימאן: הם מפגישים את אביה כל חודש עם אישה אחרת שיכול להיות מעניין לאביה ודרכה להיחשף לכל מיני נושאים.

עאידה תומא סלימאן: היום היא האורחת שלי ואני מאוד מאוד שמחה שהיא נמצאת, היא תתלווה אליי כל היום וכבר התחלנו להכיר ואני שמחה על זה שהיא נמצאת איתנו.

עאידה תומא סלימאן: אנחנו נתחיל בדיווח של כבוד השרה, אבל הייתי מבקשת באמת שאנחנו גם נדע על התקציב של המשרד לשוויון חברתי, במיוחד בחלק המגדרי, בסקירה המגדרית שעשיתם, בראייה קצת יותר רחבה, וכמובן אחר כך נשמע דיווח על הפעילות של ועדת המעקב.

עאידה תומא סלימאן: בבקשה.

גילה גמליאל: אז קודם כל בפתח הדברים אני ארצה להודות לעליזה לביא, כמי שהייתה יושבת ראש הוועדה לקידום מעמד האישה בזמן שהיא גיבשה את כל הנושא של התקציב המגדרי וביצעה את כל ההליך המקדים לעצם הנושא, וכמובן את יעל מבורך, סגנית ראש אגף התקציבים שליוותה את כל המהלך וגם עמדה בראש הוועדה והגיעה למסקנות מצוינת.

גילה גמליאל: יש כאן גם נציג נוסף של אגף התקציבים, אלון, שהוא ממש מחויב לעניין וסייע בידינו רבות.

גילה גמליאל: הוא ליווה את כל התהליך וסייע רבות ומסייע עדיין לגבי הנושא.

גילה גמליאל: כמובן למרכז אדווה וכל החוקרות שליוו ומלוות עד היום.

גילה גמליאל: אבל אחרונה חביבה, שמאז שהיא פה, היא מלווה איתי בצמוד בכל התהליך, ממש ביחד אנחנו עוברות אותו, אל"ף, במימוש שלו, גם בוועדת השרים לקידום מעמד האישה, גם בסדנה שהקמנו לכל התקציבאים, חברת הכנסת עאידה תומא סלימאן, שעושה עבודת קודש.

גילה גמליאל: ולאביה היקרה, את רואה?

גילה גמליאל: הכיסא פה, אפשר לשבת בו ולהרגיש כמו שצריך, אז לעתיד לבוא נשמח לראותך כאן בכנסת כחברת כנסת לעתיד, שיהיה לך מזל טוב.

גילה גמליאל: את רוצה שנוותר על נושא ה-OECD?

עאידה תומא סלימאן: אני רוצה שנגיע לתקציב עצמו.

גילה גמליאל: אני רק אתן את הרקע.

גילה גמליאל: התקבלה החלטת ממשלה.

גילה גמליאל: החלטת הממשלה אמרה, בתקציב 2015 כל המשרדים יציגו 10%, בתקציב 2016 40%, תקציב 2017 ו-2018, עד 2018 נגיע ליעד המיוחל, כשהיעד הוא לבוא ולדאוג לכך שכל תקציב המדינה יהיה 100% תקציב מגדרי.

גילה גמליאל: עבדנו ביחד, העברנו סדנאות, המשרדים כולם הגישו את התקציבים שלהם, יש מה לשפר ומה לשנות, זו הסיבה שהקמנו את ועדת המעקב.

גילה גמליאל: ועדת המעקב נמצאת מול כל המשרדים, בוחנת את כל הדברים, תיכף נקבל על זה גם סקירה, כי כבר היו ישיבות מאז לגבי העניין של ועדת המעקב.

גילה גמליאל: המטרה שלה זה שבשנת 2017 כבר יופקו הלקחים מהתקציב של 2016, מה שכבר חשפו בפנינו מבחינת הנתונים, שיהיה ניתן לבוא ולבחון הכיצד אפשר לבצע מקצה שיפורים לקראת התקציב הבא וכמובן לוודא שמה-40% נעלה ל-70% המתבקשים בשנת 2017.

גילה גמליאל: זו בגדול המגמה.

גילה גמליאל: נראה בגדול משהו קטן מה-OECD.

גילה גמליאל: 44% ממדינות הארגון של ה-OECD הצהירו שהן כבר מבצעות סקירה מגדרית של התקציב שלהם באופן קבוע, כך שנכנסנו להיות בחזית העניין.

גילה גמליאל: אני אוותר על כל הנושא של ה-OECD, אבל אפשר אחר כך לראות את זה.

גילה גמליאל: ניתוח מגדרי ייתן לנו כלים לבחון כיצד הכסף של המדינה שלנו מתועל, לאן הוא עובר בין הסוגיות, לא רק בפן של בעלי ובעלות התפקידים, כי מרכיב השכר זה רק שליש מהתקציב, יש לנו גם שני שליש לא פחות חשובים, לאן הכסף הזה הולך בפעילויות של המדינה שלנו.

גילה גמליאל: שם גם כן צריך לשים את הדגש במתן הראייה הכללית לאן הכסף הולך.

גילה גמליאל: שם זה אפילו יותר קשה, להיכנס למרכיבי הניתוח ולראות השלכות של הכספים והמעבר שלהם.

גילה גמליאל: דוגמאות מהעולם.

גילה גמליאל: יש פרזנטציה מוכנה, מי שתרצה תוכל לקבל את זה אליה באהבה.

גילה גמליאל: בעיקרון, אחד מהדברים הזועקים, שהוא לא מפתיע אותנו, מתקציב מגדרי, זה לראות את פערי השכר בין נשים לגברים במגזר הציבורי.

גילה גמליאל: רואים את זה בצורה זועקת לשמים.

גילה גמליאל: הנתונים, הפעם אנחנו לא מחפשות ומלקטות אותם, אלא משרדי הממשלה בפעם הראשונה בהיסטוריה מגישים לנו את הנתונים.

גילה גמליאל: אנחנו כבר מכנסות ועדת שרים לשוויון מגדרי וקידום מעמד האישה בנושא של פערי השכר.

גילה גמליאל: נמצאת כאן הנציגה שלנו מהנציבות, הם כבר התבקשו להגיש נתונים לישיבה עצמה.

גילה גמליאל: קודם כל נעשה את שיעורי הבית במגזר הציבורי לגבי הפערים.

גילה גמליאל: מה שאנחנו רואים, ככל ששכר הגברים הוא גבוה יותר במגזר הציבורי פערי השכר הרבה יותר גבוהים.

גילה גמליאל: ככל שהשכר של הגברים נמוך יותר, באופן טבעי הפערים הם נמוכים יותר.

גילה גמליאל: כלומר זה לא מעלה את הנשים, במקרה של צמצום בפערים, זה פשוט מוריד את המשכורות של הגברים.

גילה גמליאל: זה דבר שצריך לקחת גם אותו בחשבון.

גילה גמליאל: כלומר אם מתכוונים לשוויון זה פשוט מורידים ולאו דווקא מעלים.

גילה גמליאל: ניתן כמה דוגמאות להמחשה.

גילה גמליאל: משרד התשתיות והאנרגיה, גברים 17,800, נשים 12,000.

גילה גמליאל: המשרד לבטחון פנים, לדוגמה, במערכת הביטחון השכר הוא יחסית נמוך יותר, גברים 13,281, נשים 13,245.

עאידה תומא סלימאן: אנחנו מדברים על ממוצעי שכר.

גילה גמליאל: ממוצעי שכר במשרדים.

גילה גמליאל: זה נתון אחד שאנחנו רואים בצורה מאוד מאוד בוטה, הייתי אומרת, מהנתונים.

עאידה תומא סלימאן: תמיד יש פער.

גילה גמליאל: תמיד יש פער.

גילה גמליאל: אני אפילו בדקתי במשרד שלנו, של שוויון חברתי, יש פערי שכר בין נשים לגברים.

גילה גמליאל: כשנשאלה התקציבאית מדוע, אז אחד זה המרכיב הידוע של השעות הנוספות, אבל המרכיב הנוסף זה, לטענתה, סוגי החוזים.

גילה גמליאל: זה משהו שאנחנו עכשיו נעשה לו מבחן עומק במגזר הציבורי, סוגיית סוגי החוזים.

גילה גמליאל: כלומר יש מסלולים שונים של החתמה על חוזי העסקה.

גילה גמליאל: זה דווקא נתון שאני לא ידעתי אותו, זה נתון שאני עכשיו נחשפת אליו, מאז שאנחנו חוקרים את העניין הזה.

גילה גמליאל: מסתבר שיש מסלולים שונים של פוטנציאל החתמה לעבודה במגזר הציבורי ויש מסלול אחד שכנראה עובר - - -

עאידה תומא סלימאן: במיוחד המסלול של ההעסקה הבלתי ישירה, שזו דרך - - -

גילה גמליאל: אנחנו גם נבדוק את העניין הזה, מדוע וממה זה נובע.

גילה גמליאל: אנחנו נעשה פה עבודת עומק, מרכז אדווה יסייעו בידינו גם בעניין הזה.

גילה גמליאל: אני מאמינה שאנחנו נצליח לעשות פה פריצת דרך משמעותית.

גילה גמליאל: אנחנו מזהים דבר שנקרא עקומת מספריים.

גילה גמליאל: אנחנו רואים שיש יחס כמותי בין גברים ונשים משתנה ככל שמתקדמים בסולם ההיררכי ובדירוג השכר.

גילה גמליאל: גם זה, לצערנו, לא חדש לנו מלבד החידוש היחיד, שהמשרדים הם אלה שמציגים לנו כרגע את הנתונים.

גילה גמליאל: הרי אנחנו יודעות שיש לנו במגזר הציבורי יותר נשים מגברים, אבל כשעולים בסולם ההיררכי, כשאנחנו רואים את דירוג השכר, מתהפך היחס, יש יותר גברים מנשים.

גילה גמליאל: זה נתון שנבחן אותו בנושא שאני רוצה לשים עליו את הדגש המרכזי, בין כל שאר התחומים, זה המועצה להשכלה גבוהה.

גילה גמליאל: בואו ניקח אותו כמקרה בוחן, כי זה מקרה שאנחנו מכירות אותו, אבל הוא ממש צועק לשמים.

גילה גמליאל: אין סיבה בעולם שסטודנטיות, יש רוב מוחלט בתארים ראשון, שני, שלישי, אבל כשאנחנו מסתכלים על הפרופסורה ועל הסגל אנחנו רואים שהסגל הבכיר באוניברסיטה הוא 29%.

גילה גמליאל: כשאנחנו רואות את הסגל הזוטר, בדקנו את הסגל הזוטר, יש כמעט שוויון.

גילה גמליאל: כלומר הפוטנציאל הוא בידינו.

גילה גמליאל: בגלל זה שמתי בכוונה את הדגשים כאן, כי אנחנו חייבות לחדד את הנקודה הזו ואת פריצת הדרך לבצע בדיוק במוסדות להשכלה גבוהה בישראל.

גילה גמליאל: נכון להיום הפוסט דוקטורט זה אחד מעקבי אכילס של נשים בפוטנציאל שלהן לפרוח כדי להגיע לפרופסורה.

גילה גמליאל: אני כבר דיברתי עם כל הגורמים הנוגעים בדבר, אנחנו נעשה על זה ישיבה גם בוועדת שרים, על מנת לזמן את כל הגורמים ולתת לזה את הפתרון.

גילה גמליאל: אני כבר עם הסיפור הזה מאז שאני זוכרת את עצמי בשליחות הציבורית שלי.

גילה גמליאל: התקדמנו בזה שעשינו מחקר וראינו בדיוק ונגענו בנקודות הכואבות.

גילה גמליאל: התקדמנו בזה שאז, כשהשר גדעון סער היה, הוא באמת הרים את הכפפה והקים את הוועדה בראשות פרופ' רבקה כרמי מאוניברסיטת בן גוריון.

גילה גמליאל: רבקה, שעשתה עבודה ממש יפה והציגה ממצאים מסוימים, אבל הנתונים לא משתנים.

עליזה לביא: קמה ועדה במשרד המדע, בראשות פרופ' - - -

גילה גמליאל: כן, אני נפגשתי איתה גם כן.

גילה גמליאל: אנחנו דיברנו על העניין הזה, לזה אני מתכוונת, דיברנו על לראות את כל המכלול.

גילה גמליאל: יש מקצועות שנכון, זה מצריך פוסט דוקטורט ארוך זמן במדינות אחרות, אבל לא כל פוסט דוקטורט, לא כל המקצועות מצריכים את זה, כלומר אפשר להגיע לאיזה שהיא פלטפורמה שתבחן את הדברים בצורה יסודית וכן תקנה את האפשרויות.

גילה גמליאל: דיברו בישיבת הממשלה, לא האחרונה, בישיבות האחרונות, כשדיברו על נושא משרד החינוך, הציגו את התמונה של בריחת מוחות.

גילה גמליאל: אמרתי להם, 'בוודאי, בחסות המדינה.

גילה גמליאל: אתם שולחים את כולם לפוסט דוקטורט בחו"ל ומתפלאים מדוע הם לא חוזרים'.

גילה גמליאל: אמרתי שבעצם התפיסה מלכתחילה צריכה לבחון מחדש מדוע אם בן אדם ילמד באיזה מכללה או אוניברסיטה בחו"ל, שהיא פחות טובה אפילו בדירוג מאחת האוניברסיטאות הכי טובות בארץ, זו אינדיקציה של קדימות על פני אנשים אחרים.

עליזה לביא: זו הנחה אקדמית, את יודעת.

גילה גמליאל: אלה דברים שאני לוקחת אותם גם כיעד מרכזי.

עאידה תומא סלימאן: אבל כדאי לראות את העקומה הזו, זה לא רק באקדמיה, זה נמצא בכל השירות.

עליזה לביא: זה חריף במיוחד באקדמיה.

גילה גמליאל: באקדמיה זה זועק לשמים מפאת העובדה שיש לך כך, עד תואר שלישי מוכן לנו כבר במגש, וכל הסגל הזוטר הוא בשוויון, כלומר מה שצריך לעשות זה פשוט לבצע את ההשלמה הבלעדית ואז את מראה, ברגע שאנחנו מראים שזה אפשרי לבצע את השינוי הדרמטי, בהחלט יהיה ניתן לוודא שזה יחלחל גם למקומות נוספים.

גילה גמליאל: יש את העקומה שהוצגה.

גילה גמליאל: נעבור לראות משהו שהוא צורם בעניין אחר.

גילה גמליאל: נושא הפרויקטים.

גילה גמליאל: נעצור לגבי מרכיב המשכורות והתפקידים.

גילה גמליאל: כשאנחנו מסתכלים לאן כספים הולכים, אנחנו בוחנות ורואות, לדוגמה, תקציב שנתקלנו בו לגבי סיוע בשכר דירה.

גילה גמליאל: והנה, יותר נשים כביכול נהנות מהתקציבים לגבי השיח בסוגיית שכר דירה.

גילה גמליאל: מה זה אומר?

<קריאה: חד הוריות.

גילה גמליאל: מה זה אומר?

גילה גמליאל: שמצבן של אותן נשים הוא פחות טוב.

גילה גמליאל: מה שאנחנו צריכות לפתח מזה את התובנות, שלאו דווקא במקומות שבהם יותר משאבים מתועלים עבור נשים זה דווקא יוצר סיטואציה שבה מצבן הכלכלי חברתי הוא טוב יותר.

גילה גמליאל: כלומר דווקא בנקודות האלה באינטרס שלנו לראות איך אנחנו יכולים לתעל משאבים לתת לאותן נשים באותה נקודת זמן, כשיש לנו כבר את הנתונים שלהן, שהן נעזרות בסיוע בשכר דירה, מענה של חכות שלעתיד לבוא הלוואי ולא יצטרכו בכלל לקבל את אותו הסיוע המדובר ויוכלו לעמוד בזכות עצמן.

גילה גמליאל: כלומר הדברים האלה, לעיתים נתונים שנמצאים במשרד אחד בהחלט יכולים לתת לנו כלים לסייע בידן בכלל דרך משרדים אחרים שהם לוקים בטיפול.

עליזה לביא: זה משהו שעד שעשיתם את הבחינה המגדרית בכלל עבדו בין המשרדים?

עליזה לביא: היה תיאום, הייתה איזה שהיא הקשבה?

עליזה לביא: היה משהו?

גילה גמליאל: זאת המגמה.

גילה גמליאל: כרגע כל תקציבאי עובד בפני עצמו ומציג רק את - - -

עליזה לביא: לא, אני שואלת לגבי המשרד שאת עומדת היום בראשו, היה לו קשר, למשל, עם משרד ה - - -

גילה גמליאל: עכשיו זה בדיוק התפקיד של הוועדה.

גילה גמליאל: הרי למה נועדה הוועדה?

עליזה לביא: אבל חשוב שהדברים ייאמרו לפרוטוקול.

עליזה לביא: אני לא שואלת את זה לחינם.

גילה גמליאל: אז אני אומרת שוב, אחד מהתפקידים המרכזיים של הוועדה, כפי שאמרתי בתחילת דבריי, זה לקחת את התקציב המגדרי ובניתוח שלו ליצור לנו, לכשנבוא לכאן ונדון בתקציב המגדרי לשנת התקציב 2017, לראות את השינויים במגמות.

גילה גמליאל: בשביל זה אנחנו נציב יעדים מוגדרים בוועדת המעקב למה אנחנו רוצים לראות את השינויים.

גילה גמליאל: בין יתר הדברים ששמנו את הדגש, לדוגמה באקדמיה, זה משהו שאנחנו רואים שהוא בפוטנציאל ממשי כרגע להוציא אותו.

גילה גמליאל: זה יהיה חלק מהיעדים ואנחנו נשים את הדגשים.

גילה גמליאל: אנחנו עושות נגזרות, פערי השכר זה נגזרות שעכשיו אנחנו נטפל בזה בוועדת שרים.

גילה גמליאל: הנושא של האקדמיה, בוועדת השרים.

עאידה תומא סלימאן: אבל כדאי להגיד שבעצם שלוש המגמות האלה שמצאתם בניתוח התקציב מבחינה מגדרית, צריך לקחת אותן והן חשובות, אני חושבת שלא חידשו הרבה מבחינת מה שאנחנו ידענו מהשטח, כמו שאת הדגשת כמה פעמים.

גילה גמליאל: למה?

גילה גמליאל: היה חידוש לגבי החוזים.

גילה גמליאל: אני חושבת שזו יכולה להיות פריצת דרך בנושא פערי השכר.

עאידה תומא סלימאן: כן, אבל מבחינת אחוזים, ידוע שיש לפחות שלושה או ארבעה מסלולים לחוזים בשירות הציבורי, וזה חלק, אבל - - -

גילה גמליאל: כן, אבל הנתונים הראו לנו שחלק מהפערים נובעים כתוצאה מזה.

גילה גמליאל: זו לאו דווקא מסקנה שהייתה על השולחן, לטעמי.

עאידה תומא סלימאן: אוקיי, יכול להיות, אבל מה שרציתי להדגיש - - -

גילה גמליאל: את רואה, נניח, אישה בדירוג מנהלי, אז זה בדרך כלל מזכירות, הן לא יהיו מנהלות משק או מנהלות רכש, או לא יודעת מה באותה קטגוריה שזה משהו שמובילים גברים - - -

עאידה תומא סלימאן: כן, זה גם מבחינת דרגות, אבל גם מבחינת אחוזי ההעסקה.

עאידה תומא סלימאן: כי גם תעסוקה בלתי ישירה, בדרך כלל זה נשים, הרוב זה נשים.

גילה גמליאל: אבל זה לא רק בתעסוקה הבלתי ישירה.

עאידה תומא סלימאן: לא, אני לא אמרתי שרק, אבל זה גם.

עאידה תומא סלימאן: מה שרציתי להגיד, שעצם העובדה שאנחנו יודעות ואנחנו בדקנו ועכשיו אני אבקש גם מהממ"מ לתת כמה דברים שלאחר בדיקה כללית של המשרדים, השאלה אם אנחנו בדקנו כמה נשים מקבלות שירות כאשר השירות הוא לא שירות של נזקקות.

עאידה תומא סלימאן: למשל הלוואות, למשל הלוואות לעסקים, האם משרדים שאחראים על הדברים האלה עשו את הניתוח הזה או לא?

עאידה תומא סלימאן: כי זה יכול להטות את התמונה.

גילה גמליאל: מפאת העובדה שאנחנו צריכות לזכור שהחלטת הממשלה שהייתה - - -

עאידה תומא סלימאן: נכון שאנחנו עדיין בתחילת הדרך.

גילה גמליאל: מצד אחד אנחנו מתקדמות בתקציב המגדרי, אבל מהצד האחר הדרישה מהמשרדים הייתה שהם יחליטו מה הנתח של ה-40% אז באופן טבעי מרביתם הלכו לדרך הקלה ביותר, שזה לחשוף בפנינו יותר את המשכורות, שזה בעצם שליש מהתקציב שלהם ועוד איזה פרויקט שניים שהם ראו לנכון.

גילה גמליאל: אבל אנחנו לעתיד לבוא, כשנקבל כבר לתקציב 2017 את ה-70% אז זה כבר הופך להיות חלק ניכר מ - - -

עליזה לביא: גם ההנחיות וגם - - -

עאידה תומא סלימאן: ההנחיות הן החשובות בקטע.

עליזה לביא: גם עכשיו תוך כדי, כבר שמענו והקשבנו גם כאן בוועדה, וראינו דברים שלא הובנו מספיק.

עליזה לביא: צריך לחדד את זה.

עאידה תומא סלימאן: זה ברור.

עאידה תומא סלימאן: ההערה שלי הייתה ככל שנתקדם ויהיו לוועדה הנחיות מאוד ברורות, מה כן לסקור בתוך התקציב ואיך לסקור - - -

גילה גמליאל: נכון, לכן חשוב היה לי להעלות את זה פה גם כן.

עאידה תומא סלימאן: כי היו דוגמאות גם כן למשל שמשרד הפנים סקר לנו כמה קיבלו דרכונים.

עאידה תומא סלימאן: מה זה שייך לתקציב כמה קיבלו דרכונים?

גילה גמליאל: אני אומרת בסדר, אבל זה לא לנצח.

גילה גמליאל: כלומר בשנה הבאה כבר הדרכונים יהיו זניחים.

עאידה תומא סלימאן: בסדר, אנחנו בתחילת הדרך וזה מבורך, אבל ההערות הן כדי ששנה הבאה נבוא למצב יותר טוב.

גילה גמליאל: אבל יכול להיות שזה מעניין כמה נשים קיבלו דרכונים.

עליזה לביא: אני לא מזלזלת בשום מידע.

גילה גמליאל: לא, אני אומרת גם כמה נשים הוציאו דרכונים זה יכול להיות נתון מעניין, אם יש פערים בו.

עאידה תומא סלימאן: אני חושבת שתפקידנו להעיר כדי לשפר את המצב.

גילה גמליאל: כמה הוצג בדרכונים, זה יכול גם להיות מעניין.

גילה גמליאל: כי דרכונים, במידה שאת רואה, נניח, שנשים מוציאות פחות דרכונים, זה גם מעיד על נקודה מסוימת.

גילה גמליאל: בסדר, כל זמן שייתנו לנו נתונים, כל עוד הם עומדים ביעד זה בסדר.

יעל גרמן: אפשר שאלה את השרה?

גילה גמליאל: רגע, אבל לא סיימנו פשוט להציג.

עאידה תומא סלימאן: כדאי אולי היא תסיים, אלא אם זו הבהרה שאי אפשר בלי ש - - -

יעל גרמן: לא, זו לא שאלת הבהרה, זו שאלה מהותית.

עאידה תומא סלימאן: אז בבקשה, חברת הכנסת גרמן.

יעל גרמן: קודם כל כמובן שאני מברכת, זה דבר נהדר, אנחנו ניסינו לעשות את זה בהרצליה, זה קשה מאוד.

יעל גרמן: אין ספק שאחד הדברים הברורים זה שהפער בין המשכורות שלנו לבין המשכורות של הגברים באותה משרה הוא בסביבות 30% ומגיע אפילו לפעמים ל-40%.

יעל גרמן: השאלה מה הממשלה מתכוונת לעשות בנידון, מפני שאנחנו לא יכולים לדרוש מהמגזר הפרטי, אבל אנחנו כן יכולים להתחיל לעשות את זה במגזר הציבורי.

גילה גמליאל: מסכימה.

גילה גמליאל: ראשית, כפי שאמרתי בתחילת דבריי, אני לא יודעת אם היית נוכחת כאן בתחילת הדברים, שכבר אני כינסתי את ועדת השרים לשוויון מגדרי על מנת לקבל את כל הנתונים מכל המגזר דרך הנציגות של נציבות שירות המדינה, שאמורים לבוא ולהציג את כל הפילוח של העניין.

גילה גמליאל: זה דבר אחד.

גילה גמליאל: דבר שני, מפאת העובדה שכשכיהנתי כסגנית שר במשרד ראש הממשלה הממונה על הנושא, כבר אז קידמנו את העניין של מקום עבודה תומך משפחה, ביניהם יש מרכיבים של לשנות את כל התפיסה של תנאי השכר.

גילה גמליאל: כלומר אני טוענת, וזה נושא שאנחנו עכשיו נשים עליו את הדגשים, שמרכיבי השכר הם הבעייתיים בפער, כלומר הם לא מותאמים לשוק העבודה החדש.

גילה גמליאל: ככזה צריך להכניס בו מוטיבים נוספים במרכיבים, כגון הכרה חלקית של עבודה מן הבית, כגון תפוקה אישית בעבודה.

גילה גמליאל: המרכיב היחיד שקיים היום שנותן קדימות לפער הזה זה נושא השעות הנוספות האינסופיות האלה, שאין להם שום דבר וחצי דבר בנושא.

גילה גמליאל: אז אלה הדברים שאנחנו נעלה אותם בוועדת השרים.

גילה גמליאל: מי מחברות הכנסת שמתעניינת בשיח, מי שפה בוועדה רואה שיש לה ערך מוסף, מי שרוצה להוסיף נושאים ויש לה רעיונות מבורכים, הם יתקבלו באהבה.

גילה גמליאל: אני גם מוכנה, מחברות הכנסת שמעוניינות, גם להזמין אתכן לוועדה, כדי שקולכן יישמע גם שם.

עליזה לביא: יש את דוח שטאובר, למה לא מאמצים אותו?

גילה גמליאל: נפגשתי גם איתה וגם הנושא שלו יעלה לדיון מקיף סביב זה.

גילה גמליאל: כאן אני מקווה שניצור פריצת דרך.

גילה גמליאל: אני דיברתי עם הנציב בעניין הזה גם כן, אני מאמינה שהוא קצת יותר פתוח מבעבר, הדינמיקה שמתקיימת היום היא כבר מובילה לכיוונים יותר נכונים.

גילה גמליאל: אני מציבה לעצמי את זה כיעד מרכזי מבחינתי בתפקיד שלי, לצמצם את פערי השכר.

גילה גמליאל: אנחנו נרצה למדוד אותם, להפוך אותך מדידים משנה לשנה, עד שהפער הזה פשוט לא יהיה.

גילה גמליאל: זה דבר אחד.

גילה גמליאל: דבר שני, יש את הצעת החוק של חברת הכנסת מיכל בירן.

גילה גמליאל: היום היא עלתה בוועדת השרים, היא נדחתה להגיע להבנות, אני ארכז את כל ההבנות האלה עם כל משרדי הממשלה השונים.

גילה גמליאל: זה העניין שבו כשחותמים על חוזים, פנו אליי מספר נשים מהאקדמיה, מחתימים אותם בהסכמים שאסור להם, לא לדבר ולא לשוחח על החוזים שלהם.

גילה גמליאל: כלומר נשים באותו מעמד, באותו תפקיד באקדמיה אינן יודעות מה קורה מסביבן מבחינת השכר ומרביתן - - -

עליזה לביא: את הגברים גם מחתימים על זה?

גילה גמליאל: מחתימים את כולם.

גילה גמליאל: ואז אנחנו יודעות את הסיטואציה, מה קורה מבחינת המשכורות.

גילה גמליאל: גם את זה ניסיתי לקדם, ניסיתי לקדם את זה עם חברת הכנסת מיכל בירן בקדנציה הקודמת וזה לא עבר.

גילה גמליאל: היא עכשיו העלתה את זה שוב לוועדת שרים ואני מקווה שגם כאן

גילה גמליאל: נעשה עוד פריצת דרך שתוכל לסייע גם בנושא הזה.

עאידה תומא סלימאן: אני רוצה שנתקדם לשמוע גם את הסקירה של תקציב המשרד לשוויון חברתי, כי אם לא נקבל את הסקירה הזו פה לא נקבל אותה.

עאידה תומא סלימאן: אז בואו נלך על זה.

גילה גמליאל: לצערנו הממצאים מראים שהנשים נזקקות יותר מגברים.

גילה גמליאל: לא שלא ידענו זאת קודם, אבל כשזה בא מהמשרדים, אני מאמינה שכשיש תודעה היא מקדמת מציאות והתקציבאים, והנה אלון פה, שהוא הפך להיות מיינדד לעניין, אנחנו רואים את השינויים ונראה אותם לעתיד לבוא עם כל הגורמים.

גילה גמליאל: יותר מפי שניים במקרה הזה מקבלות וזכאיות לדיור ציבורי.

גילה גמליאל: לצערנו זה מראה את הדברים.

גילה גמליאל: עכשיו אני ארצה לעשות מעבר חד, על מנת לחדד מספר אנקדוטות שעלו בוועדת המעקב.

גילה גמליאל: אתה רוצה לומר פה מספר דברים?

גילה גמליאל: אבי כהן, מנכ"ל המשרד.

<אבי כהן: הוועדה התכנסה לפני כשבוע וחצי לדיון ראשון שלה.

<אבי כהן: היא התעסקה עם שתי נקודות עיקריות, קודם כל היא כן עברה על כל מה שהמשרדים הגישו, היא עברה דבר דבר וניסתה לנתח מה המשרדים הגישו, וראינו שני דברים.

<אבי כהן: האחד, אין מתודולוגיה אחידה, זאת אומרת כל אחד עושה מה שבא לו, כותב מה שבא לו, אחד שם שכר, אחד פרויקטים, אחד מדווח על 40%, אין לך גם מושג אם זה 40% או לא 40%.

<אבי כהן: חלק מהמשרדים אומרים, 'אני ב-40', חלק ב-50, חלק בכלל לא מדווחים על כלום.

<אבי כהן: לכן ההחלטה הראשונה של הוועדה היא כן לייצר מתודולוגיה אחידה לקראת 2017.

<אבי כהן: זה גם על פי הנחיית השרה.

<אבי כהן: בנוסף אנחנו כן רוצים ליצור אחידות על 2015 ו-2016.

<אבי כהן: זאת אומרת אנחנו נשלח מכתבים למנכ"לים של המשרדים, להגיד להם 'דיווחתם על 15' ו-16', אבל קחו עכשיו פורמט אחיד', שנוכל לנתח את זה.

עאידה תומא סלימאן: כדי שיהיה אפשרי גם לעשות השוואות.

<אבי כהן: נכון.

<אבי כהן: זאת נקודה אחת.

<אבי כהן: הנקודה השנייה היא, כמו שאמרתי, עברנו משרד משרד וניתחנו.

<אבי כהן: יש כמה סוגי משרדים, יש משרדים שלא הגישו בכלל, לא עמדו ב - - - אמנם זה מעט, אבל יש כאלה שלא הגישו.

<אבי כהן: יש משרדים - - -

גילה גמליאל: יש כאלה שהם בתהליך.

גילה גמליאל: משרד הביטחון בתהליך.

<אבי כהן: הם עוד לא הגישו לתקציב.

<קריאה: הם הגישו רק על הלא מסווג.

<אבי כהן: יש יחידות שלא הגישו.

גילה גמליאל: יש עוד כמה יחידות שעכשיו הם משתדלים לשתף פעולה.

גילה גמליאל: יש כמה יחידות נוספות שהם מתכוונים להעביר - - -

עאידה תומא סלימאן: תקציב הכנסת, נעשה עליו - - -

<אבי כהן: אני לא זוכר בעל פה.

עליזה לביא: כרגע אנחנו במשרדי ממשלה, אבל רשויות מקומיות - - -

עאידה תומא סלימאן: אנחנו נבדוק את זה.

<אבי כהן: יש משרדים שהגישו את זה, בוא נגיד את זה ככה, ברמת פירוט מאוד מאוד נמוכה וגם אליהם אנחנו פונים, ויש משרדים שכן הגישו בצורה סבירה, אפילו הייתי אומר טובה, למשל משרד הקליטה ממש ניתח את כל התקציב שלו עם פרויקטים - - -

עליזה לביא: אתה רואה איפה למדו מגדר ואיפה לא למדו.

<אבי כהן: יכול להיות שזה בדיוק שם.

עליזה לביא: זה ברור.

עליזה לביא: משרד התחבורה מוביל.

<אבי כהן: משרד התחבורה ומשרד הקליטה עשו עבודה יחסית - - -

עאידה תומא סלימאן: השנה גם כן הקליטה והעלייה.

גילה גמליאל: אבל בגלל שהם עשו עבודה טובה אז לא הצגנו לכם את הנתונים, רצינו ללכת ל - - - איפה שכבר יש לנו בטוב אז אנחנו מתקדמות.

<אבי כהן: אנחנו נפנה מטעם הוועדה לכל המנכ"לים של המשרדים, נבקש מהם שיפור עמדות, שיפור של הדיווחים האלה.

<אבי כהן: הנקודה האחרונה זה שיש משרדים שראינו עיוות בהקצאה.

<אבי כהן: למשל במשרד הכלכלה, הכשרה מקצועית 80% לגברים, 20% לנשים.

<אבי כהן: זה פחות או יותר המספרים, זה לא על המספר המדויק.

<אבי כהן: אנחנו רוצים לשאול את מנכ"ל משרד הכלכלה למה זה, שיסביר לנו למה הדבר הזה קורה.

גילה גמליאל: זה יכול לתת מענה, נושא ההכשרה המקצועית, לנשים רבות, בהשתלבות במקומות התעסוקה, קל וחומר במגזר הערבי.

גילה גמליאל: אנחנו מוצאים פה פתח למתן גם אפשרויות מן הצד האחד, אבל לא פחות חשוב, גם לתעל את המשאבים לשני הכיוונים במקומות שיש בהם פוטנציאל ממשי מבחינתנו לשינויים בסוגיית התעסוקה.

גילה גמליאל: קודם כל נשמע אותם, אולי נשים, לדוגמה, הן לא מגישות בקשה להיות שם, אז אנחנו צריכות יותר לחשוף אותם לזה.

גילה גמליאל: צריך לראות מה המניע שלא מקבלים.

גילה גמליאל: אני, ברשותכם, רוצה להציג את התקציב המגדרי של המשרד שלי, המשרד לשוויון חברתי.

גילה גמליאל: הובלנו 100% תקציב מגדרי.

גילה גמליאל: ככה צריך להיראות תקציב מגדרי במשרדים השונים.

גילה גמליאל: אנחנו אמרנו שנשמש כמודל, המשרד שלנו לא ימתין ל-2018, אלא אנחנו נציג את המשרד ב-100% תקציב מגדרי, כשגם לנו יש מה ללמוד ולהשתפר.

גילה גמליאל: בפעם הראשונה, מפאת העובדה שמגישים את הדוח, גם כאן יש מקצה שיפורים על אותה מתודולוגיה שאנחנו נסיים אותה, שתותאם ישירות גם למשרד שלנו.

גילה גמליאל: באופן כללי, המשרד לשוויון חברתי היה המשרד בהתחלה של המשרד לאזרחים ותיקים, הוא היה משרד עם 49 מיליון שקלים, אנחנו הוספנו לו את הרשות לפיתוח כלכלי של מגזר המיעוטים, את הרשות לקידום מעמד האישה, את המטה של ישראל דיגיטלית ואת הרשות לצעירים, שהם כרגע בשלבי הקמה, וכל המכלול הזה הוא כיום משרד של 450 מיליון שקלים בסיס תקציב.

גילה גמליאל: כרגע מפאת הרצון שלנו, שכל הזרועות יהיו בשילובי פעילויות בין המרכיבים השונים של המשרד, אז בעצם את מרבית המשאבים אנחנו תיעלנו לשני מוקדים, שזה למשרד האם, המשרד לאזרחים ותיקים ולישראל דיגיטלית, כי אנחנו מזהים בפרויקט ישראל דיגיטלית פוטנציאל לצמצום הפערים שישליך לנו על הפן המגדרי.

גילה גמליאל: כך זה נמצא בפלטפורמה המשרדית.

גילה גמליאל: זה באמירה כללית.

גילה גמליאל: גם במשרד לשוויון חברתי אנחנו מצאנו, כפי שאמרתי קודם, פערי שכר בין גברים לנשים.

גילה גמליאל: אנחנו יכולים לראות את הנתונים שמוצגים לכם בפילוח המגדרי.

גילה גמליאל: בדרגות השכר אנחנו רואים בעיקר פער שנובע מסוג החוזה.

גילה גמליאל: זה מה שבעצם פקח את עיניי לראות את הסוגים השונים, אל"ף, צריך לתהות על קנקנם ולראות מדוע, מתועלים לכל הדברים האחרים, אנחנו נעשה את הבדיקה הזאת באופן רוחבי על כלל משרדי הממשלה.

גילה גמליאל: בראש ובראשונה אצלנו, אבל בחתך כללי.

גילה גמליאל: אנחנו נעשה את זה עם הנציבות.

גילה גמליאל: בישיבה של פערי השכר בוועדה הם הציגו בפנינו את כל הנתונים ואת כל סוגי החוזים וכמה נמצא בכל חוזה ומדוע הולכים ומי מציע להם בכלל לחתום על סוג חוזה, האם זה משהו שכבר מעוגן בהליך המכרזי, האם זה משהו שהוא פתוח, מאיפה זה בא?

גילה גמליאל: זה דבר אחד.

גילה גמליאל: לצערנו אנחנו רואים, שוב, בשכר הממוצע שקיים במשרד עידין יש את אותם פערים.

גילה גמליאל: מרביתם להבנתנו נובעים בעיקר מהשעות הנוספות, לפחות כל מה שקשור למשרד שלנו.

גילה גמליאל: אז כפי שאמרתי, גם החוזים וגם השעות הנוספות.

גילה גמליאל: זה דבר שגם במשרד שלנו אנחנו ניתן את דעתנו לגביו.

גילה גמליאל: אנחנו נפצל את זה לנגזרות של המשרדים.

גילה גמליאל: יש את הנגזרת של המשרד לאזרחים ותיקים.

גילה גמליאל: ביניהם כל נושא שיפור השירות, רמת החיים, מיסוד הקשר בין הדור הצעיר, אלה הדברים שאני שמה אותם ממש בחזית העשייה של המשרד, זה השילוב הבין דורי, ממש לבצע פעילויות משותפות בין האזרחים והאזרחיות הוותיקים לבין הצעירים והצעירות.

גילה גמליאל: אלה פרויקטים שמצליחים ברמה מאוד מאוד גבוהה.

גילה גמליאל: בשנת 2014, כפי שראיתם, מרכיבי השכר ובסך הכול פרויקטים 41,000 שקלים.

גילה גמליאל: במשרד מועסקות 24 נשים מתוך 40 תקנים ויש סטודנטית אחת מתוך שיש הסטודנטים ושתי בנות שירות לאומי.

גילה גמליאל: מתוך 4 המשרות בדרג בכיר ישנה עובדת אחת שהיא ברמת סמנכ"ל.

גילה גמליאל: התקציב לשנת 2014 - - -

עאידה תומא סלימאן: כמה משרות בכירות יש?

גילה גמליאל: כפי שאמרנו, מתוך 4 משרות יש אחת.

גילה גמליאל: אנחנו רואים את זה בשקף הבא.

גילה גמליאל: נעשה פילוח מגדרי לפי פרויקטים.

גילה גמליאל: מה שעשו, את שם המיזם, כמה השתתפו, מספר הנשים שלקחו חלק במיזם, מספר הגברים שלקחו חלק במיזם, שיעור הנשים המשתתפות, עלות הפרויקט, החלק הכספי של הנשים מתוך סך הכול ומה החלק הכספי של הגברים.

גילה גמליאל: זה ממש פילוח פרטני, ממוקד, עובר פרויקט פרויקט של כל הפרויקטים.

גילה גמליאל: כשאנחנו מסתכלים על סך הכול אנחנו רואים שמסך כל הפרויקטים של המשרד לאזרחים ואזרחיות ותיקים וותיקות 65% משיעור הנשים המשתתפות, זה אומר שכשאנחנו רואים, החלק הכספי העיקרי של הפעילות של אזרחים ואזרחיות ותיקים וותיקות, כפי שאנחנו רואים פה בשקף, הוא במהותו גדול יותר לנשים.

גילה גמליאל: אבל צריך לקחת את זה פרופורציונאלית ביחד לכמות הנשים האזרחיות הוותיקות - - -

עליזה לביא: ולתוחלת החיים.

גילה גמליאל: ותוחלת החיים, שנשים חיות יותר ובאופן טבעי זו נגזרת שגם כן משפיעה על התוצאה של סך הפרויקטים, כפי שאנחנו רואים אותם במשרד.

עליזה לביא: יש לי דיון מהיר.

עליזה לביא: אני באמת רוצה לברך ולומר שזו באמת התרגשות גדולה, ועוד הדרך ארוכה, אבל אין ספק שדברים קורים כאן.

גילה גמליאל: תודה, עליזה, יש לך זכות ראשונים.

עליזה לביא: תודה, לשותפים כולם.

עליזה לביא: תודה רבה, בהצלחה.

גילה גמליאל: יש לנו את הרשות לפיתוח כלכלי של מגזר ה - - - של החברה הערבית.

גילה גמליאל: יותר לא אומרים 'מגזר'.

גילה גמליאל: הרשות הוקמה מתוקף החלטת ממשלה עוד בשנת 2007, היא פועלת ליצירת מנופים כלכליים וחברתיים מגוונים, ויש לה מטרה, ליצור מצב של שיפור מתמיד במעמד הסוציו אקונומי וזו הסיבה שגם אני וגם עאידה צריכות עוד מעט לצאת למפגש הנוסף.

גילה גמליאל: ברשות מועסקים 14 עובדים, מתוכם יש 5 נשים ויש הרבה תכניות חומש לקידום האוכלוסייה ובאופן כללי.

גילה גמליאל: אני לא ארחיב יותר מזה.

עאידה תומא סלימאן: עשיתם ניתוח לעניין ה - - -

גילה גמליאל: כן.

גילה גמליאל: אני אתמקד בנושא הנשים פה בעיקר.

גילה גמליאל: שיפור הפוטנציאל נעשה בין היתר, היעד שהיה, אני מדברת על דברים שהם טרם תקופתי והם צריכים לקבל גם את הקרדיט על העניין הזה, לגבי התעסוקה בקרב האוכלוסייה הערבית, בדגש על הנשים הערביות.

גילה גמליאל: כאן הוקצו 730 מיליון שקלים לעניין הספציפי הזה.

גילה גמליאל: בשנת 2010 הייתה תכנית ניסיונית רב שנתית לשילוב נשים מאוכלוסיית המיעוטים, שהן מצטיינות בלימודים במוסדות להשכלה גבוהה.

גילה גמליאל: ההיקף של התקציב היה 4 מיליון שקלים, שטוענים שמדובר בהצלחה.

גילה גמליאל: כאן יש פירוט מלא של כל המיזמים שנמצאים ברשות, יש לך את כל המפרט.

גילה גמליאל: לדוגמה הפעלה של תכנית הכשרה להשכלה גבוהה, הרחבת תכנית אשת חיל, העמקת סבסוד מעונות היום, לימוד סיעוד לבנות, השכלת יסוד.

גילה גמליאל: 'בנות', יש פה סמנטיקה שצריך לשנות אותה.

גילה גמליאל: חינוך טכנולוגי, כל המרכזים של ההכוון התעסוקתי - - -

עאידה תומא סלימאן: קרן ההלוואות.

גילה גמליאל: קרן ההלוואות לעסקים זעירים לנשים, שילוב אקדמי עם עמותת קו משווה, כל הקרנות, קרן מלגות של הוואקף.

גילה גמליאל: כל הדברים האלה ביחד זה 75% מהסכומים.

עאידה תומא סלימאן: קרן המלגות של ה - - -

גילה גמליאל: כן, יש 52% נשים בקרן.

גילה גמליאל: כלומר כשאנחנו מסתכלות על שיעור הנשים המשתתפות בכל המיזמים שדיברתי עליהם, הרוב הוא כמעט רוב מוחלט.

גילה גמליאל: יש גם הרבה מאוד מיזמים שהם צבועים ב-100% לפעילות של נשים.

גילה גמליאל: אנחנו רואות גם במרכז הכוון תעסוקתי, יש רוב לנשים.

גילה גמליאל: עדיין בעמותה המסוימת יש פחות אבל בסך הכול הכללי המשאבים שעולים.

גילה גמליאל: מה שכן צריך לעשות זה פשוט לתעל יותר משאבים.

גילה גמליאל: כלומר במקומות שזה מצליח, צריך לתגבר את סכומי הכסף וזו הסיבה שאנחנו בונים את תכנית החומש, תכנית חמש שנתית, שתיתן מענה לדברים שאמרנו.

עאידה תומא סלימאן: כדאי גם לבדוק כל מיני דברים נוספים שיכול להיות שהם לא קשורים בתקציב.

עאידה תומא סלימאן: יכול להיות שכן נשים מקבלות 55%, נגיד, מהשתתפות בקורסים או בהכשרות מקצועיות, השאלה בהכשרות המקצועיות, איזה סוג של הכשרות מקצועיות הנשים משתתפות.

עאידה תומא סלימאן: איזה סוג של הכשרות לגברים ואיזה סוג לנשים.

עאידה תומא סלימאן: אני יודעת קצת ואני אערוך סיור ב-12 בחודש.

גילה גמליאל: אנחנו דיברנו על זה כשראינו את השאלה שהופנתה למשרד הכלכלה.

גילה גמליאל: תודה ליושבת ראש הוועדה על ההערה החשובה, לא רק לשאול מדוע 80% מהכספים של ההכשרות המקצועיות מתועלים רק לגברים, אלא גם לשאול על אותם 20% שכבר מתועלים, לאן הם מתועלים, לאיזו הכשרה.

גילה גמליאל: כשאמרתי לכם על המרכיבים השונים של המשרדים, אנחנו רוצים דרך ישראל דיגיטלית להעביר - - - ראינו לדוגמה שהרבה נשים ערביות הולכות ללמוד הוראה.

גילה גמליאל: המכסה מלאה.

גילה גמליאל: הן מסיימות את הלימודים, כבר יצאו ללימודים להשכלה גבוהה ואז כשהן מגיעות אין להן מקומות עבודה.

גילה גמליאל: כאן, דרך ישראל דיגיטלית, עם משרד החינוך, אנחנו מנסים ליצור פלטפורמה שהן תוכלנה לעבור הסבה מקצועית למקצועות שכן יהיה ניתן לשלב אותן בסופו של יום גם ל - - -

עאידה תומא סלימאן: אני חושבת שכל ההכשרות של הפרא טכנולוגי, גם סיעוד למשל, ראיתי שיש תכנית של סיעוד, יש היום 7,500 מורות ערביות מובטלות, לא מועסקות.

עאידה תומא סלימאן: הנשים האלה בקלות אפשר להעביר אותן לתכניות, אם זה לסיעוד, כי יש מחסור, ואם זה לפרא רפואי, כי יש מחסור אדיר, ואם זה לפרא טכנולוגי.

גילה גמליאל: ראשית אני מציעה לקיים פה דיון, כבוד היושבת ראש, על העניין הספציפי הזה של הנשים הערביות המורות.

גילה גמליאל: אולי נקבל עוד נתונים ועוד ידע שכן קיים בציבור, שייתן לנו גם מענה מעבר למה שאנחנו כבר חושבים לעשות בנושא הזה.

גילה גמליאל: אני אשמח מאוד שזה יהיה כאן ותעבירו לי את הנתונים.

גילה גמליאל: יש גם הרבה פעילות הסברתית בנושא מגדר, קידום נשים, יש לזה הקצאה תקציבית צבועה בתוך הנושא הזה.

גילה גמליאל: אני חושבת שמה שאנחנו צריכים לבדוק זה את טיב הקמפיינים ופעילות ההסברה, כדי לוודא שזה באמת עונה על הראייה כפי שאנחנו רואות לנכון, שתתעל את זה בסופו של דבר לזה.

גילה גמליאל: יש את הרשות לקידום מעמד האישה.

גילה גמליאל: זה לא סוד שאני לא כזה מרוצה מאיך שהרשות מתנהלת מבחינת פוטנציאל המימוש של איך צריכה להיראות רשות כזו בעיניי.

גילה גמליאל: אני מקווה שבחודשים הקרובים אנחנו ניצוק תכנים ומשאבים על מנת להציג את הרשות בצורה אחרת.

גילה גמליאל: על זה אני אדלג, כי אין לי, לצערי, יותר מדי מה לדווח.

גילה גמליאל: לעתיד לבוא זה ייראה אחרת לחלוטין.

עאידה תומא סלימאן: תהיה עלייה בתקציב?

נורית קורן: השרה, אני יכולה להפריע רגע?

נורית קורן: אני צריכה להצביע בוועדת הכספים.

נורית קורן: אני רק אורחת פה, אני רוצה לברך את יושבת ראש הוועדה ואת השרה על ההצגה של כל מה שעשית עכשיו, יצקת תוכן למשרד שלך, שהוא לשוויון חברתי.

נורית קורן: אני חושבת, לפי מה שאת מציגה, שאנחנו בדרך הנכונה גם בעניין של הנשים, וכל הכבוד גם ליושבת ראש הוועדה.

עאידה תומא סלימאן: תודה, חברת הכנסת.

גילה גמליאל: נושא של מטה ישראל דיגיטלית.

גילה גמליאל: בעצם הוקם פרויקט, הפרויקט הזה יחל במשרד ראש הממשלה.

עאידה תומא סלימאן: רק שאלה.

עאידה תומא סלימאן: יש עלייה בתקציב המוקצה לרשות לקידום מעמד האישה?

גילה גמליאל: ברגע שלא מנצלים תקציב קיים, כיצד את רוצה שאני אוכל להגדיל אותו?

גילה גמליאל: בזה אני אסכם, אני לא רוצה שנפתח את השיח הזה, זה לא מכובד.

גילה גמליאל: לא מכבודנו ולא מכבוד המקום.

גילה גמליאל: אני אמשיך.

גילה גמליאל: מטה ישראל דיגיטלית הוקם בשנת 2014 מכוח החלטת ממשלה במשרד ראש הממשלה והרעיון שבו היה לקחת את כל ההזדמנויות שקיימות בכל הנושא של ההתפתחות הטכנולוגית, כל המידע, להפוך את מדינת ישראל, להפוך ערים חכמות, שגם נקים במגזר הערבי ועוד דברים נוספים ורבים שניתן לבוא ולממש סביב זה.

גילה גמליאל: את המיזם הזה אני ביקשתי לצרף, כי בעיניי זו היא פלטפורמה מעולה לצמצום הפערים בחברה.

גילה גמליאל: כשאנחנו נדאג לבוא ולתת את הכלים, נניח אם יש בעיה של הוראה, כמו שראינו כאן

גילה גמליאל: עם הנשים, אנחנו מזהות כאן עכשיו, 7,500 נשים בפוטנציאל להשתלב במקומות תעסוקה, אפשר לעשות דרך קורסים מקוונים, ממש הסבה מקצועית שיכולה לסייע בידם.

גילה גמליאל: במטה ישראל דיגיטלית נכון לכרגע יש 11 משרות עם 6 תקנים של שירות המדינה, 2 משרות צוערים ויש 3 משרות של סטודנטים.

גילה גמליאל: מסך המשרות האלה יש 6 משרות מאוישות על ידי נשים, 5 על ידי גברים.

גילה גמליאל: בנוסף בישראל דיגיטלית יש 4 משרות של ראשי אגפים בכירים, 2 נשים ו-2 גברים.

גילה גמליאל: ישראל דיגיטלית הוא מודל טוב.

גילה גמליאל: זה לגבי הנושא של כוח האדם.

גילה גמליאל: באופן כללי אנחנו גם הגדלנו כאן את התקציב של כלל הפעילות.

גילה גמליאל: יש מספר פרויקטים.

גילה גמליאל: יש את הפרויקט של מסחר מקוון.

גילה גמליאל: הרצון שלנו, את כל העסקים הקטנים באזורים הפריפריאליים להעלות למסחר מקוון.

גילה גמליאל: מהנתונים שקיבלנו עד עכשיו 41% מהעסקים שקיבלו סיוע הם עסקים של נשים באזורים האלה, שבעיניי זה בהחלט הישג נכון וטוב.

גילה גמליאל: אני גם אומרת, היו לי על זה מלחמות בנושא של כל הקמפיין שהושק, רצו לשים גבר שישיק את הקמפיין, אני התעקשתי שתהיה אישה, שהיא זאת שתוביל את זה כאשת עסקים.

גילה גמליאל: אני חושבת שזה באמת עודד, אנחנו רואים את הנתונים ואנחנו חושבים שיכול מאוד להיות עודד את אותן נשים לומר 'רגע, למה שבאמת העסק שלי לא יהיה עסק מקוון?

גילה גמליאל: ' שאר המיזמים, מפאת העובדה שהמיזם של ישראל דיגיטלית הוא מיזם חדש, אז עכשיו אנחנו בונים את כל הפלטפורמות, ביניהם הרבה בנושא של הוראה, הרבה פעילות, נניח יש לנו בעיות בנושא המתמטיקה, ושר החינוך הציב לו כיעד את כל הנושא של הלימודים הפרטניים של מתמטיקה, אנחנו הולכים לעשות מיזמים מדהימים דרך ישראל דיגיטלית ללימודים מקוונים בלימודים פרטניים לילדים באזורים פריפריאליים בעיקר, מה שייתן את הקפיצה ממש וגם כמובן שם אנחנו נוודא שתהיינה הרבה תלמידות למתמטיקה, שתיקחנה חלק בנושא הזה.

גילה גמליאל: אז אנחנו נמצא את עצמנו בסיטואציה הרבה יותר טובה ונכונה.

גילה גמליאל: זה בגדול הסקירה.

גילה גמליאל: אני חושבת שהמשרד הוא משרד שיכול לתת פלטפורמה מצוינת בקידום והעצמה של השוויון המגדרי, גם הנושא של ישראל דיגיטלית.

גילה גמליאל: אני רק אתן דוגמה אחת לגבי האזרחים הוותיקים וותיקות, כי אנחנו יודעות שזה הרוב בנושא הזה, שהיום צריכים לרוץ ולתזז את עצמם כדי למצוא מה הזכויות, כדי למצות אותן.

גילה גמליאל: אז בישראל דיגיטלית, הפרויקט כבר רץ, הוא יהיה מוכן בעוד מספר חודשים, על ידי לחיצת תעודת הזהות של האזרחים והאזרחיות הוותיקים והוותיקות ייצא להם פלט של כל הזכויות שמגיעות להם ואז ניתן יהיה בהחלט להתקדם.

גילה גמליאל: אנחנו נמצאות בעידן אחר.

גילה גמליאל: הנושא הזה של השילוב של המשרד, הוא משרד חדש, אבל בעיניי הוא משרד שפשוט פורץ גבולות ביכולת שלו בצמצום הפערים, בשוויון, שוויון בכלל.

גילה גמליאל: עצם זה שבמדינת ישראל קם משרד לשוויון חברתי, בעיניי זו כבר מהפכה ושינוי גישה.

גילה גמליאל: בעקבות זה קם המשרד לפריפריה.

גילה גמליאל: חשבו איך אני אגיב, אני צריכה הרי להגיב, אם אני מסכימה, כתבתי 'בשמחה', אמרו 'הכיצד?

גילה גמליאל: מה, קרדיטים?

גילה גמליאל: ' אמרתי, ההיפך הוא הנכון, כן ירבו אנשים העוסקים בתחום שיסייעו בידינו בסופו של יום ליצור כאן במדינת ישראל חברה טובה יותר, שוויונית יותר, בכל התחומים ואשרינו וטוב לנו שכך יהיה.

גילה גמליאל: תודה רבה.

עאידה תומא סלימאן: תודה רבה.

עאידה תומא סלימאן: אני חושבת שהניתוח שנעשה, עצם העובדה שהמשרד עשה ניתוח ל-100% מהתקציב זה קודם כל דוגמה מצוינת לשאר המשרדים, שיתחילו לעקוב אחרי התהליך הזה.

עאידה תומא סלימאן: אני חושבת שהמגמות שהשרה הציגה בפנינו, שאפשר ללמוד עליהן מכלל הדוחות, הן גם חשובות מאוד ויהיה צורך לקיים דיונים יותר לעומק של סיבות שהביאו אותנו.

עאידה תומא סלימאן: אני עדיין רוצה את המגמה האחרונה, שהנשים הן הנזקקות יותר, הייתי רוצה גם לבדוק את זה לעומק כדי לעשות את ההקבלה, לא רק בשירותים, כמו שהשרה, נתת דוגמה, ש-41% מהעסקים שקיבלו סיוע היו עסקים של נשים, הייתי רוצה לראות גם ניתוח של שירותים שבעצם מעצימים ולא רק שירותי רווחה.

גילה גמליאל: בדיוק.

עאידה תומא סלימאן: יותר שירותים שמעצימים ומשנים את הסטטוס של הנשים, מה המצב של הנשים בתוכן.

גילה גמליאל: יותר חכות, פחות דגים.

עאידה תומא סלימאן: אני גם ביקשתי מהממ"מ להכין בדיקה ראשונית, איזה משרדים כן עשו את הסקירה, כמה לא, ויש כמה הערות.

גילה גמליאל: תודה, אם אפשר להעביר את זה.

עאידה תומא סלימאן: כן, אני חושבת שכדאי מאוד.

עאידה תומא סלימאן: זה מסמך ראשוני, אבל אני חושבת שחשוב מאוד לשמוע את ההערות שהיו להם, אפילו בקיצור.

עאידה תומא סלימאן: מה שהעיר מנכ"ל המשרד, אפשר לעבור עליו.

<ענבר סבאג שפילמן: גם אולי כן היינו רוצים לשמוע על כל הנושא של אלימות, אלימות נגד נשים ואלימות מינית, איך זה נכנס בפעילות.

<ענבר סבאג שפילמן: לא רצית להזכיר את זה עכשיו, אבל זה חסר שזה לא נמצא פה.

<ענבר סבאג שפילמן: אי אפשר להפריד בין הנושאים של קידום נשים לבין האלימות נגד נשים, נשים שנמצאות בראש - - -

גילה גמליאל: ראשית, אני מקדמת את החוק אלימות כלכלית ביחד עם חברת הכנסת זהבה גלאון וחברות נוספות, ועאידה, שהיא איתי לאורך כל הדרך בנושאים האלה.

גילה גמליאל: אנחנו מקדמות הרבה דברים כרגע בהרבה מאוד מן הסוגיות, אבל זה לא היה הנושא כרגע.

גילה גמליאל: מה לעשות, שאני לא רוצה להיכנס פה דברים מעבר מפאת העובדה שזה הולך להשתנות ממילא, אז השיח הזה, בעיניי יש לו מקום ביום האלימות במשפחה, כשאנחנו נדבר על הדברים.

עאידה תומא סלימאן: לא רק.

עאידה תומא סלימאן: אנחנו מחר מקיימים דיון עם משרד הרווחה, שהוא אמון על נתח די גדול מהתקציב.

גילה גמליאל: לא, אני לא מדברת רק על רווחה.

גילה גמליאל: אי אפשר לדבר על שוויון של נשים במקום העבודה, בלי לדבר על הביטחון של נשים במקום העבודה.

גילה גמליאל: אחד החסמים הגדולים היום לנשים להתקדם בשוק התעסוקה זה החסם של הטרדה מינית, למשל.

גילה גמליאל: אי אפשר לנתק את השיח הזה אם מדברים על שוויון.

גילה גמליאל: כמי שחוקקה שני חוקים בתחום, אי חזרתו של עבריין מין למקום סביבת העבודה והמגורים, ואת נושא ההטרדה המינית בין מרצים לסטודנטים, אני מבינה לחלוטין את מה שאת אומרת ופועלת לאורך כל הדרך.

גילה גמליאל: קחי בחשבון שנושא אלימות בכלל ואלימות במשפחה זה משהו שאני מטפלת בו במקביל באופן יסודי, אני רואה לנכון שיש מקומות שמצריכים עדיין שינויים בחקיקה, כמו עיגון סוגיית האלימות הכלכלית, שנשים בה דגשים.

גילה גמליאל: אנחנו גם נהיה עם ראש הממשלה השנה באחד מהמקלטים לנשים מוכות בציון היום הספציפי ונקצה את המשאבים שנצטרך ונראה לנכון.

גילה גמליאל: אבל אני אומרת שוב, את הפירוט שאת מעוניינת בו, בזמן שאין לי מה לדווח לך, כפי שאני רואה לנכון, לצערי לא קיבלת דיווח והסברתי גם מדוע.

עאידה תומא סלימאן: אני חושבת שהנושא הזה - - -

גילה גמליאל: ולא אמרתי שזה בסדר.

עאידה תומא סלימאן: אנחנו היום ניסינו לראות מה בדיוק הסקירה של התקציב של המשרד הספציפי של שוויון חברתי.

עאידה תומא סלימאן: אני חושבת שנתח מאוד קטן מהתקציב המוקצה לטיפול בבעיית האלימות נגד נשים נמצא בנתח מאוד מאוד קטן בתוך הרשות לקידום מעמד האישה.

<ענבר סבאג שפילמן: דווקא עם הרשות אנחנו עובדים מצוין.

<ענבר סבאג שפילמן: יש הרבה דברים שנעשים.

עאידה תומא סלימאן: שנייה, סליחה.

<קריאה: חשוב גם לשמוע את האמת.

עאידה תומא סלימאן: אני לא מבינה, אני אמרתי באופן הכי ברור שנתח קטן מכלל התקציב של טיפול באלימות נגד נשים הוקצה לרשות כדי לעסוק בנושא הזה.

עאידה תומא סלימאן: המקלטים, מרכזי הסיוע, כל פעילות העלאת המודעות שנעשית בבתי הספר, זה הכול נמצא תחת משרדים אחרים.

עאידה תומא סלימאן: יהיו מן הראוי, ואני מבטיחה לכם שאני הולכת לעשות את זה, כחלק מהמאמץ שלנו לדרוש ולנסות לבנות רשות למאבק באלימות נגד נשים, זה לבדוק כמה באמת המדינה מקצה מהתקציב הכללי שלה לנושא האלימות.

<ענבר סבאג שפילמן: תודה רבה.

עאידה תומא סלימאן: זו עבודה אחרת.

עאידה תומא סלימאן: כמו שעשינו סקירה מגדרית, יהיה צורך לעשות סקירה של מה מוקצה מתקציב המדינה לנושא האלימות, כדי לבדוק גם כמה אפשר לבנות על זה כדי לקדם את הנושא הלאה.

<אביבה מנצור: אפשר להוסיף משהו, השרה?

עאידה תומא סלימאן: סליחה, אני אתן לך את זכות הדיבור.

<אביבה מנצור: אני רוצה לדבר על הנושא של השוויון המגדרי, איפה אנחנו ברשויות המקומיות.

עאידה תומא סלימאן: בסדר גמור, אני רוצה רק שמהממ"מ ייתנו את ההערות שלא הוזכרו עדיין, מהסקירה שהם עשו על התקציב המגדרי הכללי, של כלל המשרדים.

עאידה תומא סלימאן: בבקשה.

<אילנית בר: יושבת ראש הוועדה ביקשה שנבחן את התקציב המגדרי, גם מבחינה טכנית וגם מבחינה מהותית.

<אילנית בר: אני חייבת להגיד שהיו משרדים שבאמת זה יפה לראות שכבר בסקירות הראשונות אפשר לעצב איזה שהיא מדיניות לפי הסקירות שהם עשו, שזה ממש לחיוב.

<אילנית בר: הרבה דברים המנכ"ל הזכיר.

<אילנית בר: בסופו של דבר לא יצא מסמך כי מבחינה טכנית לא הצלחנו לחשב, מבחינה טכנית היא רצתה לדעת את האחוזים, כמה אחוז חושב - - -

גילה גמליאל: נראה לי שהיה צריך לקחת גם אתכם לסדנה של התקציבאים בנושא של התקציב.

עאידה תומא סלימאן: לא, דווקא אלה הערות שכדאי מה - - -

<אילנית בר: התקציב שהם כן ניתחו, לא כתוב אם הוא ברמת הנטו או הברוטו, אז את גם לא יכולה לחשב את זה כאחוז מהתקציב הכולל.

<אילנית בר: זה בתור התחלה.

<אילנית בר: לדוגמה, אני חושבת שאולי כדאי לקשר את התקנות.

<אילנית בר: זאת אומרת אם מדברים על איזה שהוא תקציב, לראות לאיזה תקנה הוא שייך ואז יהיה הרבה יותר קל גם לעקוב וגם אולי למשרדים לבצע איזה שהיא מדיניות בעניין.

<אילנית בר: נראה לי שזו עוד הערה שיכולה להיות.

<אילנית בר: מבחינת מהות.

<אילנית בר: היו כאלה שבאמת המהות הייתה מאוד עם תוכן, והיו כאלה שהביאו את המספרים מבחינה סטטיסטית בלי לצקת לזה עוד קצת.

<אילנית בר: לדוגמה, אם שכר טרחה לנשים נמוך יותר בצורה מהותית, האם זה בגלל שיש פחות נשים שמייצגות?

<אילנית בר: האם זה בגלל שהתיקים הגדולים מועברים לגברים?

<אילנית בר: אני חושבת שכדאי באמת מבחינה מהותית להיכנס לזה.

גילה גמליאל: אנחנו מחכים לדוח - - -

<אילנית בר: דיברתי גם עם אלון, הבנתי שיהיה ליווי מקצועי למשרדים, אז אני מניחה שהכול בשנים הבאות ייעשה בצורה הרבה הרבה יותר טובה.

גילה גמליאל: כן, אני אשמח לשמוע גם את אלון, כי אני חושבת שהוא מלווה ממש, גם את התקציבאים בפועל, גם את הוועדה לאורך כל הדרך והוא גם פמיניסט גדול.

גילה גמליאל: אני רוצה להודות לך גם באותה הזדמנות, כי אתה סייעת בידינו רבות על מנת להצליח.

גילה גמליאל: אז לא ב-100%, כי יש עוד הרבה מה לשפר, אבל מפאת העובדה שזו פעם ראשונה אז בהחלט אנחנו נמצאות על מסלול נכון.

גילה גמליאל: אם יש לך כמה דברים נוספים שלא נאמרו, זה יכול להיות טוב.

<אלון אטקין: אני אגע בכמה נקודות מאוד בקצרה.

עאידה תומא סלימאן: אני אבקש עכשיו שכולם ינסו לקצר.

<אלון אטקין: קודם כל אנחנו הלכנו לתוואי מאוד שאפתני בוועדה, אנחנו אמרנו שאנחנו רוצים להגיע לניתוח של כלל התקציב.

<אלון אטקין: זה לא אמירה טריוויאלית, זה דבר שלא קיים במקומות אחרים והוא מאוד מאתגר ואנחנו שואפים שנעמוד בזה, אבל כמה דברים שחשובים בהקשר הזה.

<אלון אטקין: בשלב הזה כל הניתוחים מופיעים בחוברות הכחולות של התקציב, המטרה היא לא שזה יופיע שם, אלא שמשרדי הממשלה, שהם אלה שקובעים את המדיניות, שהם אלה שמכירים את התקציבים לעומק, הם אלה שיעשו את הניתוחים יותר לעומק, יוכלו לתת הסברים, יוכלו לבחון שסדרי עדיפויות שהם קובעים באמת מתבצעים.

<אלון אטקין: כלומר לא כל תקציב צריך להתחלק חצי חצי, יכול להיות שיש דברים שצריכים להתחלק בצורה שונה וזה עקבי עם המדיניות של המשרדים.

<אלון אטקין: פה פעם ראשונה אנחנו מייצרים תשתית נתונים שמאפשרת להבין לאן התקציב הולך.

<אלון אטקין: תקציב המדינה בישראל לא בנוי בצורה טריוויאלית, שקל להגיע למי הלקוח הסופי שלו, פה אנחנו בתהליך של לייצר את זה.

<אלון אטקין: עוד משהו שהוא עקיף לנושא הזה.

<אלון אטקין: התהליך של הניתוח המגדרי הוא קודם כל תהליך שדורש הרבה מתודולוגיות, תהליך למידה שישתפר על פני זמן, אני חושב שזה חשוב, גם לוועדה הזאת לא רק בהיבט המגדרי אלא בכלל ביכולת להבין את התקציב ושוויון חברתי בכלל, זה שהמשרדים ילמדו שיטה לניתוח התקציב שלהם.

<אלון אטקין: עד היום המשרדים לא באמת יודעים מי לקוח הקצה שלהם.

<אלון אטקין: אז פה אנחנו במסגרת הניתוח המגדרי, אבל בכלל זה מלמד את המשרדים כיצד לנתח את התקציב, כיצד לבחון את סדרי העדיפויות שלהם.

<אלון אטקין: אני חושב שזה מהותי בשביל להגביר את השקיפות של התקציב ואת המדיניות של המשרדים.

עאידה תומא סלימאן: תודה.

עאידה תומא סלימאן: אני רק רוצה להזכיר שבעצם אחת מההערות שלי הייתה, לאחר שקראתי את החומר, שיהיה על הוועדה, אולי אחת מההוראות או העצות להגיש למשרדים, שמעכשיו והלאה ינתחו את התוספות בתקציבים.

עאידה תומא סלימאן: בעצם התוספת התקציבית היא שדרכה אפשר לעשות את השינוי המהותי במדיניות.

עאידה תומא סלימאן: אם נרצה ללמוד משהו מהניתוח ולהגיד אוקיי, בואו נתקן, אז בעצם זה בתוספות התקציביות.

עאידה תומא סלימאן: מבלי לעשות את זה ומבלי להסתכל מה באמת נמחק, כאילו איזה מהתקנות הפכו לאפס, אנחנו לא נוכל לעקוב ממש אחרי השינויים המהותיים שקורים.

<אלון אטקין: אני אתייחס לזה רק במילה אחת.

<אלון אטקין: חלק מניתוח מגדרי זה דבר שעוד לא נמצא כרגע, אבל חלק מניתוח תקציב בכלל זה להשוות אותו על פני שנים, להשוות את השינויים על פני שנים.

<אלון אטקין: ושוב, בדוחות שהמשרדים כבר יגישו צריך להיות הסבר הרבה יותר מעמיק למדיניות - - -

עאידה תומא סלימאן: כן, אבל אני מנסה להקדים תרופה למכה.

עאידה תומא סלימאן: במקום לחכות שנים עד שנראה, כבר בתוספת מהתקציבית מהתחלה נקבע שהיא אמורה לשנות את המצב ונעשה לה ניתוח, כך שתגיע בעצם למטרות.

גילה גמליאל: למה אלון נמצא כרגע בבעיה?

גילה גמליאל: כי הוא רוצה לומר לך שאפילו את התקציב לא בודקים לפי זה, לא את התקציב המגדרי.

גילה גמליאל: לכשנגיע באמת ליעד שהתקציב יימדד על בסיס מה שבאמת היה בתוספת אז הכול ייראה אחרת.

עאידה תומא סלימאן: כן, אבל אם אנחנו כבר - - -

גילה גמליאל: קל וחומר בנושא התקציב המגדרי.

עאידה תומא סלימאן: אם אנחנו תוך שנתיים נגיע ליעד של 100% אז כן כדאי כבר להתחיל להכין איך ייראה ה-100%.

<אלון אטקין: אז רק מילה אחרונה.

<אלון אטקין: עצם זה שמתחילים לצאת הנתונים שמגיעים זה מאפשר לשאול שאלות.

<אלון אטקין: עד היום לא היו נתונים, אי אפשר היה לשאול שאלות, אי אפשר היה לנסות להבין את הדברים.

<אלון אטקין: זו התשתית לשיפור.

גילה גמליאל: נכון.

עאידה תומא סלימאן: אני רוצה לתת לעורכת דין ג'נט שלום מנציבות שוויון הזדמנויות בעבודה, אבל זה ממש שתי דקות.

<ג'נט שלום: זה ממש קצר.

<ג'נט שלום: קודם כל אני רוצה לברך על הישיבה הזאת ועל התהליך שמובא לפה.

<ג'נט שלום: הנציבות הייתה חלק מהוועדה ואני ממש ממש שמחה לשמוע על הדרך.

<ג'נט שלום: אני כן רוצה להגיד שמה ששמעתי כחוט השני שעובר בהערות של כולם, זה שכדי להפוך את הדבר הזה לאמיתי ולהטמיע אותו אנחנו חייבים יותר הנחיות ויותר הכשרות ולכן הייתי קוראת לעשות הכשרות לאנשי מפתח במשרדים, לא רק אלה שמתעסקים בתקציב, על חשיבה מגדרית, הטמעה מגדרית של תקציב ואני גם מנדבת נציבות שוויון שיש לה מערך הכשרות, שהיא כרגע פונה לעשות את זה למשרדים.

עאידה תומא סלימאן: בסדר גמור.

עאידה תומא סלימאן: זה גם חלק מאיך ועדת המעקב תצטרך לבצע את העבודה שלה, בעצם חלק מהסמכויות שלה זה עניין ההכשרות.

עאידה תומא סלימאן: אני חושבת שכדאי מאוד, אולי פעם אחת ולתמיד, לעשות סנכרון עם משרדי הממשלה, המשרדים השונים, כדי לצאת בתוצאות הכי טובות.

<ג'נט שלום: כמובן שתחת ועדת המעקב.

עאידה תומא סלימאן: גב' אביבה מנצור.

<אביבה מנצור: אני חברת מועצת כוכב יאיר-צור יגאל, יושבת איתי חברת מועצת בנימינה-גבעת עדה, שתינו חברות הנהלת איגוד נבחרות ציבור ברשויות המקומיות במדינת ישראל.

<אביבה מנצור: הנושא הזה, אני חושבת שהוא נושא מעניין, מרתק, חשוב, ערכי, אבל הוא נשאר במקום של תקציב המדינה.

<אביבה מנצור: אנחנו כולנו ערים ויודעים שרשות מקומית היא זאת בעצם שנותנת את האופציות ואת השירות לתושבים.

<אביבה מנצור: לצערי הרב גם תקציב הרשות המקומית חייב להיות מגדרי, הוא חייב לעבור שינוי.

<אביבה מנצור: האיגוד אימץ אמנה אירופאית, שאני אעביר לכם תיכף אותה כדי שיהיה לכם - - -

עאידה תומא סלימאן: זה היה אצלנו בוועדה הקודמת כשדנו בתקצוב המגדרי.

עאידה תומא סלימאן: אני מאוד מבקשת, אנחנו עכשיו לא בכיוון של לדון על חשיבות התקצוב המגדרי, אנחנו כבר קיבלנו, הבנו, יש דרישה, איך שאני מבינה, שראשי הרשויות המקומיות יתחילו גם להפעיל את הנושא של תקצוב מגדרי.

<אביבה מנצור: חשוב ביותר.

עאידה תומא סלימאן: אנחנו בזמנו פנינו למשרד הפנים בנושא הזה, לשר.

<קריאה: בכל תחומי תנאי השכר, שזה גם - - -

<אביבה מנצור: והתעסוקה.

עאידה תומא סלימאן: נכון.

עאידה תומא סלימאן: בזמנו אני פניתי לשר הפנים בנושא הזה, כי לא יכול להיות שבמקום לבדוק תקצוב מגדרי בנתח הכי גדול של משרד הפנים, הנתח הכי גדול זה הכסף שמועבר לרשויות המקומיות, שם צריך לעשות את התקצוב המגדרי, אבל, שוב, אנחנו בתחילת הדרך.

עאידה תומא סלימאן: לא שאני עושה להם הקלות, אבל אנחנו נמשיך לדחוף בכיוון הזה.

<אביבה מנצור: תודה רבה.

עאידה תומא סלימאן: עורכת דין טלילה שחר רוזנפלד.

<טלילה שחל רוזנפלד: אז קודם כל אני רוצה לברך על הדיון ועל ניתוח 100% על ידי המשרד לשוויון חברתי, שזה מדהים, אבל כן אני חושבת שצריך לשים לב לכמה נקודות בנושא, בעיקר של ניתוח שכר ובכירים ובכירות.

<טלילה שחל רוזנפלד: אנחנו בנציבות שירות המדינה תמיד מגישים דוח לכנסת, שמנתח את כל הנושא הזה של כמה בכירים, כמה בכירות בשירות המדינה.

<טלילה שחל רוזנפלד: כשאנחנו עושים ממוצע של שכר צריך לשים לב שאנחנו לא עושים ממוצעים של אנשים בתפקידים שונים כי זה יטה לנו את הסטטיסטיקה.

<טלילה שחל רוזנפלד: מכיוון שיש לנו 65% נשים בשירות המדינה, אוטומטית יש הרבה יותר נשים, יש לנו עדיין יותר נשים בתפקידים יותר זוטרים, תמיד אנחנו נמצא פערי שכר, לכן אנחנו שמים את הדגש על השוואה של אנשים באותו תפקיד.

<טלילה שחל רוזנפלד: לגבי סוגי העסקה, שעלה כאן, ואנחנו כמובן נערוך על זה דיון יותר ממצה, באופן כללי מאוד חשוב להדגיש, אין חוזים נפרדים לגברים או לנשים, אפילו למקצועות גבריים ונשיים אני לא יודעת אם אפשר להגיד באופן כללי שיש חוזים יותר טובים או פחות טובים.

<טלילה שחל רוזנפלד: למשל למשפטנים יש חוזים טובים ויש לנו רוב מאוד נשי גדול במשפטנים.

<טלילה שחל רוזנפלד: זה משהו שיהיה צריך לבדוק יותר לעומק.

<טלילה שחל רוזנפלד: אנחנו כן, גם בעקבות ועדת שטאובר וחלק מהדברים שאומצו בזמנו בוועדה, של מקום עבודה תומך משפחה, מנסים לבדוק כל מיני נקודות שעלו של פערי שכר.

<טלילה שחל רוזנפלד: למשל התוספות הנלוות, מה שאנחנו יודעים, כוננות, שעות נוספות, רכב, שאלה דברים שמתווספים על השכר הבאמת אחיד שכולם מקבלים באותו תפקיד.

<טלילה שחל רוזנפלד: בזה אנחנו כן גילינו שיש הרבה פעמים פערים לטובת גברים.

<טלילה שחל רוזנפלד: לכן כל משרד היום צריך לעשות קריטריונים, לנתח את הנושא ולהתחיל לעשות שינויים בעניין הזה.

<טלילה שחל רוזנפלד: עבודה מהבית, השרה דיברה על זה, אנחנו ממש עומדים לקראת יציאה לפיילוט של עבודה מהבית, הכרה בעבודה מהבית, כרגע לעובדים במשרת הורה.

גילה גמליאל: אנחנו נדבר על זה בוועדה.

גילה גמליאל: ברגע שדיברתי על זה ואתם יוצאים עכשיו לפיילוט, אז זה לא יסתכם בזה.

גילה גמליאל: רק שיהיה ברור.

<טלילה שחל רוזנפלד: אין ספק, אנחנו מקווים - - -

גילה גמליאל: אני לא רואה בזה תרופה אחרי חמש שנים.

<טלילה שחל רוזנפלד: באופן כללי אני חושבת שצריך מאוד לשים לב שכל הניתוח הזה של התקציב המגדרי, כמו שנאמר כאן, לא יהיה מנותק מהטמעת חשיבה מגדרית, באמת איך מגיעים לאזרח בסופו של דבר בקצה.

עאידה תומא סלימאן: ברור.

גילה גמליאל: היושבת ראש, אני חייבת לצאת למפגש של המגזר הערבי.

גילה גמליאל: התחייבתי להגיע לשם ולא נשאר עוד הרבה זמן.

עאידה תומא סלימאן: אנחנו נעביר את הסיכום אלייך, תודה שהגעת ושיתפת אותנו.

עאידה תומא סלימאן: אבל אני גם אצטרך לסכם תוך חמש דקות כדי להגיע גם לאירוע הזה.

גילה גמליאל: תודה רבה לכם, להתראות.

עאידה תומא סלימאן: ממש קצר.

<ולריה סייגלשיפר: רציתי לברך על הדיון ולהדגיש כמה נקודות.

<ולריה סייגלשיפר: אני חושבת שהניתוח של השרה ושל המשרד לשוויון חברתי הדגיש את הנקודות שכל משרד צריך שיהיה לו בניתוח שלו.

<ולריה סייגלשיפר: הם הציגו מה סך כל תקציב המשרד, חילקו אותו בין שכר לפעולות, בשכר אין צורך לעשות יותר מדי ניתוחים כי כבר נאמר, יש גוף ממונה לשכר שכבר עובד על זה.

<ולריה סייגלשיפר: מספיק שמציינים כמה נשים וגברים עובדים בתקן, ממוצע שכר וזה מספיק ואם יש הסבר על הפערים, כמו שפה, אפשר לספק, אפשר לכתוב אותם.

<ולריה סייגלשיפר: הדבר הכי חשוב שהניתוח המגדרי בא לענות הוא הניתוח של תקציב הפעולות, מה עושה כל משרד.

<ולריה סייגלשיפר: אנחנו ראינו בדוגמה של המשרד לשוויון חברתי שהיה פירוט של כל פעילות של המשרד, כל פרויקט, בהתייחסות למספר המשתתפים וגם העלות התקציבית.

<ולריה סייגלשיפר: זאת אומרת צריכה להיות תמיד הצלבה בין משתמשי קצה ולנסות לחפש אותם, כל פעולה, מי הם הנהנים של אותה פעולה, מה העלות של כל פרויקט ומה היא החלוקה התקציבית.

<ולריה סייגלשיפר: והערה מאוד חשובה בעניין הזה, זה לא עניין אוטומטי שאם משתתפים 40% נשים הנשים מקבלות 40% מהתקציב.

<ולריה סייגלשיפר: צריכים לעשות את הבדיקה מה הקשר בין המשתתפים לעלות התקציבית.

<מרב שטרנברג: צריך לבדוק את הניצול התקציבי, לא את ההקצאה.

<מרב שטרנברג: זה ההבדל.

עאידה תומא סלימאן: כדי שיהיה כתוב בפרוטוקול מי דיבר, אז צריך קודם כל להזדהות וצריך לקבל רשות דיבור כדי שזה יתאפשר.

<ולריה סייגלשיפר: אנחנו עובדות עם המשרד כדי ליצור את המתודולוגיה האחידה הזאת ושכולם יציגו בצורה אחידה.

<ולריה סייגלשיפר: רק שלוש נקודות שהמשרדים לא כל כך התייחסו וראוי שיכללו בתקציבים הבאים.

<ולריה סייגלשיפר: בנושא של תמיכות, לא הרבה דיברו על תמיכות, מי הם הנהנים של התמיכות, מה העלות של כל תמיכה.

<ולריה סייגלשיפר: נושא של ספקים, מי הם הספקים, וגם אם זה חברה, מי עומד בראש החברה.

<ולריה סייגלשיפר: והנושא האחרון זה נושא של ועדות, גם אם בוועדות לא מדובר בכסף ממש, הוועדות קובעות ומחליטות על החלוקה.

עאידה תומא סלימאן: אני חושבת שהיו הרבה הערות שקשורות באיך עושים ניתוח תקציב מגדרי ואני חושבת שאנחנו עדיין בתחילת הדרך.

עאידה תומא סלימאן: חשוב להוסיף כל הערה כדי לאסוף בסופו של דבר ולהעביר לוועדה ויש לי מה להגיד בסוף על הוועדה.

עאידה תומא סלימאן: גב' ורד סוויד, מנהלת הרשות לקידום מעמד האישה.

<ורד סוויד פאר: אז קודם כל לברך אותך על הדיון החשוב ועל הפעילות שלך, המשמעותית, בתחום.

<ורד סוויד פאר: הרשות לקידום מעמד האישה פנתה כבר ב-2013 לשר האוצר דאז והוא נענה לפנייה להקמת הוועדה.

<ורד סוויד פאר: הרשות לקידום מעמד האישה השיגה תקן של כלכלנית לצורך ליווי התהליך ובימים אלה יסתיימו המבחנים ואמור להיות השלב הסופי ואני חושבת שזה הישג משמעותי.

<ורד סוויד פאר: ליבת העבודה אמורה להיות בתוך המשרדים, כפי שציינו קודמינו, כי הרציונל שלנו, אנחנו רוצים שכל משרד יראה ויוביל בתוך תהליכי המדיניות שלו.

<ורד סוויד פאר: אנחנו מלווים משרדים מקרוב, עשינו תהליך גם בתוך משרד החינוך, עם אושרה לרר, הממונה על החינוך לשוויון בין המינים, גם במשרד לאיכות הסביבה.

<ורד סוויד פאר: כל התקשרות של הרשות, כמו כל גוף ממשלתי, דורשת מכרזים.

<ורד סוויד פאר: אנחנו יוצאים במכרז לצורך בחינת הגוף.

<ורד סוויד פאר: תקציב הרשות מנוצל במלואו מדי שנה.

<ורד סוויד פאר: השנה עדיין לא עבר תקציב המדינה ולכן כל המכרזים כפופים לאישור החשב הכללי.

<ורד סוויד פאר: קיבלנו את האישור למכרז האחרון בשבוע שעבר.

<ורד סוויד פאר: חשוב לי שיהיה רשום בפרוטוקול, הרשות מנצלת ועושה שימוש נכון ומושכל לטובת כלל נשות ישראל.

<ורד סוויד פאר: מרבית הארגונים שנמצאים כאן, אני מניחה, מכירים את הפעילות שנעשית.

<ורד סוויד פאר: תודה.

עאידה תומא סלימאן: תודה וממילא תהיה לנו ישיבה מיוחדת שתסקור את הפעילות של הרשות בעתיד הקרוב, כפי שאנחנו מנסות לתאם.

<ורד סוויד פאר: קבענו, כן.

עאידה תומא סלימאן: בבקשה, משפט, ואחר כך עוד משפט ואנחנו מסכמות.

<יפעת בלפר: יש לי שאלה קצרה.

<יפעת בלפר: ניתוח מגדרי צריך בעיניי לכלול גם את הדברים שלא נעשים וצריכים להיעשות, זאת אומרת שלא מתוקצבים כרגע וצריכים לתקצב.

<יפעת בלפר: אנחנו אחראים על הנושא של מניעת אלימות מינית נגד נשים, אז אני אתן שתי דוגמאות.

<יפעת בלפר: למשל אם אני מדברת על המשרדים שאחראים, משרד הפנים, האם דואגים לביטחון של הנשים מבחינת תכנון עירוני, מבחינת הקצאות של משאבים שיגרמו לכך שהסביבה הגיאוגרפית של נשים תהיה בטוחה יותר.

<יפעת בלפר: אנחנו יודעים היטב, כל מי שעוסק בתופעה שלנו, שיש ואקום אדיר עדיין, למרות השיפור במצב, בשירותים שצריכים להינתן לנשים נפגעות תקיפה מינית.

<יפעת בלפר: נעשה הרבה, יש עוד הרבה מה לעשות, ולכן אני חושבת שצריך להוסיף עוד שאלה, ביקורת מגדרית על מה שעוד צריך להיעשות ולא נעשה ולתכנן את זה לשנים הבאות.

עאידה תומא סלימאן: המטרה של הניתוח הזה היא כדי לעלות על הפערים הקיימים ולנסות לפתור אותם.

<שלי דביר: אני חוזרת על מה שנאמר בשבוע שעבר, ניתוח מגדרי, לדעתי, גם צריך לכלול את רכיב הרכש.

<שלי דביר: לכל משרד ומשרד יש מיליארדים שהולכים ברכש הציבורי במכרזים.

<שלי דביר: מאוד מעניין אותי להסתכל על הכסף הזה, לא פנימה במשרד, אלא התקציב שלו ברכש שלו ולראות ברכש, מהמיליארדים הללו של כל משרד, כמה מהרכש שלהם מוקצה לעסקים בבעלות נשים, לעסקים שיש נשים בעמדות בכירות וכדומה.

עאידה תומא סלימאן: תודה רבה על ההערות.

עאידה תומא סלימאן: אני קודם כל שמחה על כל ההערות שהיו בעניין איך לעשות את הניתוח ומה הדגשים שצריכים כי הוועדה אמורה לפתח את כל ההכשרה וההוראות של איך עושים ניתוח מגדרי.

עאידה תומא סלימאן: אנחנו רשמנו, אנחנו נעביר את זה לעיון של הוועדה.

עאידה תומא סלימאן: אני אתחיל בזה שקודם כל אני חייבת לציין בסיכום שלי, עצם העובדה שאנחנו כבר נמצאות פה היום, שאנחנו עושים את הדיון הזה, שאנחנו מבקשים והמשרדים עושים את זה ומנתחים ומגישים לנו, אני חושבת שזה כבר צעד מאוד חשוב והצלחה והישג שצריך לא לזלזל בו.

עאידה תומא סלימאן: אבל כפי שגם למדתי לאורך השנים, הכול מתחיל וטעון שיפור.

עאידה תומא סלימאן: כמו שילד קטן או ילדה קטנה מתחילים ללמוד איך לדבר ואיך ללכת ישר ואיך לעשות כל מיני דברים, גם נושאים כאלה, במיוחד כשאנחנו יודעים טוב מאוד ולצערי הרב אנחנו לא חברה שכל הנושא של שוויון מגדרי נמצא במחשבותינו ובליבנו ובאמונות שלנו.

עאידה תומא סלימאן: כך שצריך לתאם שגם הניתוח הזה יהיה מלווה בהטמעת ראייה מגדרית, כדי שכל מי שאמון על העסק הזה יוכל לתפקד כמו שצריך ולעשות את המלאכה כפי שצריך.

עאידה תומא סלימאן: לכן אני מנצלת את ההזדמנות הזו, ואחר כך אני אעקוב אחר הנושא הזה, לקרוא לפתח תכניות הכשרה אמיתיות לכל המשרדים ולתקציבאים, אבל לא רק לתקציבאים.

עאידה תומא סלימאן: אני חושבת שהגיע הזמן שנבין, גם מי שמכינים את הפעילויות ואת התכניות, אמורים להיות עם הכשרה והטמעה מגדרית כדי שיוכלו לייצר בסופו של דבר תקציב כזה מאוזן, אחרת אנחנו רק נקבל סקירות שמעידות על מצב עגום.

עאידה תומא סלימאן: אני מאוד מקווה שוועדת המעקב, או ועדת ההיגוי - - - יש לי בעיה כשאני אומרת 'ועדת המעקב' כי יש ועדת המעקב של האוכלוסייה הערבית, אז ועדת המעקב של התקצוב המגדרי, שבאמת תפתח את התכניות כמו שצריך בנושא הזה.

עאידה תומא סלימאן: אנחנו שוב נפנה למשרד הפנים ולמרכז השלטון המקומי, אנחנו העברנו בקשה כזו למרכז השלטון המקומי, אבל כנראה הם לא רואים חשיבות רבה בנושא.

עאידה תומא סלימאן: אנחנו נמשיך ללחוץ כדי שיתחילו גם הם.

עאידה תומא סלימאן: כן, אני עדיין מחכה לתשובה, כאשר אני שולחת מכתב לפני שלושה חודשים ולא מקבלת תשובה ממרכז השלטון המקומי, בשבילי זו אמירה.

עאידה תומא סלימאן: נקודה.

עאידה תומא סלימאן: יתקנו את זה ואז אני אבין את זה בצורה אחרת.

עאידה תומא סלימאן: אנחנו גם נבדוק את העניין של תקציב הכנסת.

עאידה תומא סלימאן: אם תקציב הכנסת, הבית הזה, שמנסה לפקח על כל המקומות האחרים - - - באחד הנאומים שלי דיברתי על תעסוקה בלתי ישירה בתוך הכנסת.

עאידה תומא סלימאן: אני חושבת שהגיע הזמן לבדוק את מערך כוח האדם האישה בתוך הכנסת, את הנושא של השכר.

עאידה תומא סלימאן: אני מקווה שלכנסת יש ניתוח מגדרי לתקציב שלה, אם לא, בסיכום הזה אני אומרת שאני הולכת לבדוק את זה ואני אדרוש שיעמדו בזה.

עאידה תומא סלימאן: למרות שאני לא בטוחה שהחלטת הממשלה חלה עליהם, כי בהחלטה כתוב 'משרדי הממשלה', לא כתוב 'והכנסת', אבל אנחנו נדרוש את זה.

עאידה תומא סלימאן: אין בעיה.

עאידה תומא סלימאן: אני מאוד מודה לכולם ואני חושבת שגם המשרד לשוויון מגדרי, יש כמה שאלות ספציפיות, גם ניתוח של התקציב של הרשות, איך זה יהיה, האם ישנה תוספת לשנה הבאה.

עאידה תומא סלימאן: אני אשלח מכתב ואני אפרט את זה ואני אבקש תשובות על זה.

עאידה תומא סלימאן: תודה רבה לכולם.